Meðferð skotvopna og valdbeiting er sífellt stærri þáttur í lögreglunámi og þjálfun lögreglumanna, segir forstöðumaður mennta- og starfsþróunarseturs lögreglunnar. Skotvopn séu orðin aðgengilegri meðal almennra lögreglumanna um land allt.
Ólafur Örn Bragason, forstöðumaður Mennta- og starfsþróunarseturs lögreglunnar, segir að þó sá þáttur að bera og læra að umgangast vopn sé ekki stór hluti af lögreglunámi á háskólastigi, séu skotvopn hluti af ýmsum búnaði lögreglunnar sem lögreglunemar læri að umgangast.
Árið 2015 hafi verið tekin upp skylduþjálfun hjá öllum lögreglulmönnum í landinu, sérstaklega í meðhöndlun skotvopna. Þetta tengist árásinni í Útey í Noregi, auknum skotársum í erlendum skólum, fyrirtækjum og fleiru. Almennir lögreglumenn hér þurfi að geta bugðist við slíkum aðstæðum, skotvopn hafi verið gerð aðgengilegri, þó íslenskir lögreglumenn beri skotvopn ekki daglega.
Símenntun lögreglumanna fer fram bæði hjá Mennta- og starfsþróunarsetrinu og hjá lögregluembættum um allt land. Ólafur segir að slík símenntun verði sífellt meira aðkallandi þáttur í þjálfun lögreglunnar.
Forstöðumaður Mennta- og starfsþróunarseturs lögreglunnar segir að meðferð skotvopna og valdbeiting verði sífellt stærri þáttur í lögreglunámi og þjálfun lögreglumanna. 